ประกาศนายทะเบียน
ประกาศนายทะเบียน
เรื่อง
หลักเกณฑ์ วิธีการ
และเงื่อนไขการทำธุรกิจงานติดต่อหรือแนะนำบริการของบริษัทหลักทรัพย์
หรือธนาคารพาณิชย์ของบริษัทประกันชีวิต
พ.ศ. ๒๕๕๗[๑]
 

อาศัยอำนาจตามความในข้อ ๘๔ แห่งประกาศคณะกรรมการกำกับและส่งเสริมการประกอบธุรกิจประกันภัย เรื่อง การลงทุนประกอบธุรกิจอื่นของบริษัทประกันชีวิต
พ.ศ. ๒๕๕๖ นายทะเบียนจึงออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศนายทะเบียน เรื่อง หลักเกณฑ์ วิธีการ
และเงื่อนไขการทำธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์ของบริษัทประกันชีวิต
พ.ศ. ๒๕๕๗

ข้อ ๒ ประกาศฉบับนี้ให้ใช้บังคับตั้งแต่วันประกาศเป็นต้นไป

ข้อ ๓ ในประกาศนี้
นายทะเบียน หมายความว่า
เลขาธิการคณะกรรมการกำกับและส่งเสริมการประกอบธุรกิจประกันภัยหรือผู้ซึ่งเลขาธิการคณะกรรมการกำกับและส่งเสริมการประกอบธุรกิจประกันภัยมอบหมาย
บริษัท หมายความว่า
บริษัทที่ได้รับใบอนุญาตประกอบธุรกิจประกันชีวิตตามกฎหมายว่าด้วยการประกันชีวิต
และหมายความรวมถึงสาขาของบริษัทประกันชีวิตต่างประเทศที่ได้รับใบอนุญาตประกอบธุรกิจประกันชีวิตในราชอาณาจักรตามกฎหมายว่าด้วยการประกันชีวิต
งานติดต่อหรือแนะนำบริการของบริษัทหลักทรัพย์หรือธนาคารพาณิชย์ หมายความว่า
การให้บริการแนะนำ
เผยแพร่ข้อมูลและบริการของบริษัทหลักทรัพย์หรือธนาคารพาณิชย์ให้แก่ลูกค้าและติดต่อชักชวนลูกค้าให้มาใช้บริการของบริษัทหลักทรัพย์หรือธนาคารพาณิชย์
เช่น การเปิดบัญชีเพื่อซื้อขายหลักทรัพย์กับบริษัทหลักทรัพย์ รวมถึงการแจก รวบรวม
ตรวจสอบเอกสารคำขอ และหลักฐานประกอบในการเปิดบัญชีซื้อขายหลักทรัพย์

ข้อ ๔ บริษัทที่ประสงค์จะประกอบธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์ต้องปฏิบัติตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยการลงทุนประกอบธุรกิจอื่นของบริษัทประกันชีวิต
ในส่วนที่เกี่ยวข้อง รวมถึงแสดงให้เห็นถึงความพร้อมด้านระบบงาน และบุคลากร
ในการประกอบธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์
และต้องปฏิบัติตามหลักเกณฑ์ วิธีการ และเงื่อนไขที่กำหนดไว้ในประกาศนี้

ข้อ ๕ บริษัทที่ประสงค์จะประกอบธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์
ให้ยื่นคำขอรับความเห็นชอบต่อนายทะเบียน
พร้อมทั้งเอกสารหลักฐานที่แสดงให้เห็นถึงความพร้อมตามที่กำหนดในข้อ ๔

ข้อ ๖ บริษัทอาจมอบอำนาจให้ตัวแทนประกันชีวิตของบริษัทดำเนินงานติดต่อหรือแนะนำบริการของบริษัทหลักทรัพย์หรือธนาคารพาณิชย์ในนามของบริษัทได้
ทั้งนี้ บริษัทต้องจัดการให้ตัวแทนประกันชีวิตของบริษัทดำเนินการตามข้อ ๗ (๑) (๒)
และ (๔) แห่งประกาศนี้ และบริษัทต้องร่วมรับผิดในการดำเนินงานติดต่อหรือแนะนำบริการของบริษัทหลักทรัพย์หรือธนาคารพาณิชย์ของตัวแทนประกันชีวิตของบริษัท

ข้อ ๗ ในการประกอบธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์บริษัทต้องดำเนินการ
ดังต่อไปนี้
(๑) แสดงให้ลูกค้าเข้าใจได้ว่าบริษัทมีหน้าที่ดำเนินงานติดต่อหรือแนะนำบริการของบริษัทหลักทรัพย์หรือธนาคารพาณิชย์ให้แก่ลูกค้าเท่านั้น
บริการต่าง ๆ
ที่ได้รับจากบริษัทหลักทรัพย์หรือธนาคารพาณิชย์ไม่มีความเกี่ยวข้องกับบริษัทแต่อย่างใด
โดยให้ระบุในเอกสารชี้ชวนที่จัดทำขึ้นโดยบริษัท หรือบริษัทหลักทรัพย์หรือธนาคารพาณิชย์
แล้วแต่กรณี
(๒)
เผยแพร่เอกสารหรือข้อมูลที่มีความถูกต้องตรงต่อความเป็นจริงและไม่ทำให้ลูกค้าเข้าใจผิดในสาระสำคัญ
(๓)
จัดให้มีพื้นที่ในการประกอบธุรกิจงานติดต่อหรือแนะนำบริการของบริษัทหลักทรัพย์หรือธนาคารพาณิชย์ให้เป็นสัดส่วน
โดยเฉพาะแยกออกจากส่วนให้บริการด้านประกันภัย
กรณีที่บริษัทดำเนินงานติดต่อหรือแนะนำบริการของบริษัทหลักทรัพย์หรือธนาคารพาณิชย์นอกสถานที่ทำการของสำนักงานใหญ่หรือสำนักงานสาขา
บริษัทต้องมีป้ายแสดงหรือสัญลักษณ์ที่ชัดเจนในการแสดงฐานะที่เป็นผู้ให้บริการของผลิตภัณฑ์ของบริษัทหลักทรัพย์หรือธนาคารพาณิชย์
(๔) ให้การรับบริการของลูกค้าต้องเป็นไปด้วยความสมัครใจ
และห้ามบังคับให้ลูกค้ารับบริการจากบริษัทหลักทรัพย์หรือธนาคารพาณิชย์
หรือกำหนดเป็นเงื่อนไขในการขายหรือให้บริการผลิตภัณฑ์ประกันภัย

ข้อ ๘ หากนายทะเบียนพบว่าบริษัทไม่ได้ปฏิบัติตามหลักเกณฑ์
วิธีการ และเงื่อนไขที่กำหนดไว้ในประกาศนี้
นายทะเบียนสงวนสิทธิที่จะเพิกถอนการให้ความเห็นชอบที่ได้ให้ไว้แล้ว


ประกาศ
ณ วันที่ ๑๔ สิงหาคม พ.ศ. ๒๕๕๗
ประเวช
องอาจสิทธิกุล
เลขาธิการ
คณะกรรมการกำกับและส่งเสริมการประกอบธุรกิจประกันภัย
นายทะเบียน












ปริยานุช/ผู้จัดทำ
๓ ตุลาคม ๒๕๕๗

ปริญสินีย์/ผู้ตรวจ
๓ ตุลาคม ๒๕๕๗






















[๑] ราชกิจจานุเบกษา
เล่ม ๑๓๑/ตอนพิเศษ ๑๙๓ ง/หน้า ๓๕/๓๐ กันยายน ๒๕๕๗